Мартын Дэмічэліс

**Марты́н Гасто́н Дэмічэ́ліс** (, ;  20 сьнежня 1980 году, Жустыніяна Пасэ, Аргентына) — былы аргентынскі футбаліст, гулец  зборнай Аргентыны. Дзейнічаў у асноўным як цэнтральны абаронца, часам выступаў і на пазыцыі адцягнутага назад паўабаронцы.

## Кар’ера
### Клюбная
Прафэсійная кар’ера Мартына пачалася ў 2001 року ў клюбе «Рывэр Плэйт» з Буэнас-Айрэсу, у моладзевай школе якога ён вучыўся тры гады. Дэбют за клюб у першым дывізіёне адбыўся 2 верасьня 2001 году.

У 2003 Дэмічэліс перайшоў у нямецкую «Баварыю» за 4,5 мільёну €. Першыя сэзоны яго перасьледавалі траўмы, але пры новым трэнэры Фэліксе Магаце Дэмічэліс стаў гульцом асноўнага складу. Наступны трэнэр Отмар Гіцфэльд пасьпяхова перавёў Мартына з паўабаронцаў на пазыцыю цэнтральнага абаронцы. Зь Люісам ван Галем стасункі ў гульца ня склаліся, ён перастаў трапляць у аснову і выказаў жаданьне перайсьці ў іншы клюб. За «Баварыю» Мартын выступаў цягам сямі з паловай гадоў і заваяваў з клюбам 11 тытулаў.

Напрыканцы сьнежня 2010 року Дэмічэліс падпісаў угоду з гішпанскай «Малягай», якую трэніраваў ягоны былы трэнэр па «Рывэр Плэйт» Мануэль Пэлегрыні. Дэбют у Ля Лізе адбыўся 8 студзеня 2011 ў матчы з Атлетыкам Більбао. У гэтым сэзоне клюб здолеў пазьбегнуць вылету, а 22 жніўня 2012 Мартын забіў першы гол каманды ў Лізе чэмпіёнаў, адолеўшы грэцкі «Панатынаікос» зь лікам 2:0.

Па сканчэньні кантракту з «Малягай» Дэмічэліс перайшоў у «Атлетыка Мадрыд», у якім правёў меней за два месяцы і ніводнага разу ня выйшаў на поле.

1 верасьня 2013 году Мартын Дэмічэліс перайшоў у клюб ангельскай Прэм’ер-лігі «Манчэстэр Сіці», дзе ізноў далучыўся да свайго колішняга трэнэра па «Рывэр Плэйт» і «Малязе» Мануэля Пэлегрыні. Дэбют у складзе манчэстэрцаў адбыўся 27 кастрычніка 2013, а першы гол за МС Дэмічэліс забіў 22 сакавіка 2014 году ў матчы з «Фулгэмам», які завяршыўся зь лікам 5:0.

### Міжнародная
Мартын Дэмічэліс дэбютаваў за зборную Аргентыны ў 2005 року. 11 верасьня 2007 забіў свой першы гол у ейным складзе ў таварыскім матчы са зборнай Аўстраліі (1:0).

У зборнай Дыега Марадоны Дэмічэліс згуляў ва ўсіх матчах на чэмпіянаце сьвету ў Паўднёвай Афрыцы і забіў першы гол матчу групавой стадыі са зборнай Грэцыі.

У лістападзе 2011 року Дэмічэліс страціў месца ў зборнай пасьля кваліфікацыйнага матчу на чэмпіянат сьвету супраць Балівіі. Праз два з паловай гады ён быў нечакана ўключаны ў склад зборнай на ЧС-2014.

## Узнагароды
**«Рывэр Плэйт»**:
* Чэмпіён Аргентыны: 2002(к), 2003(к)

**«Баварыя»**:
* Чэмпіён Нямеччыны: 2005, 2006, 2008, 2010
* Уладальнік Кубка Нямеччыны: 2005, 2006, 2008, 2010
* Уладальнік Кубка нямецкае лігі: 2004, 2007
* Уладальнік Супэркубка Нямеччыны: 2010
* Фіналіст Лігі чэмпіёнаў: 2010

**«Манчэстэр Сіці»**:
* Чэмпіён Ангельшчыны: 2014
* Уладальнік Кубка футбольнай лігі: 2014, 2016

**Аргентына**:
* Фіналіст Кубку канфэдэрацыяў: 2005

## Сям’я
У 2007 року ажаніўся з мадэльлю Эвангелінай Андэрсан, маюць сына Мартына Бастыяна (нарадзіўся ў 2009 годзе).

## Крыніцы

## Вонкавыя спасылкі

* Профіль на FussballDaten
* Профіль на BDFutbol
* Профіль на SoccerBase
* Профіль на National Football Teams
* Профіль на FIFA

Катэгорыя:Аргентынскія футбалісты
Катэгорыя:Удзельнікі Чэмпіянату сьвету па футболе 2014 году